Document ID: 32010L0068

SMERNICA KOMISIE 2010/68/EÚ
z 22. októbra 2010,
ktorou sa mení a dopĺňa smernica Rady 96/98/ES o vybavení námorných lodí
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 96/98/ES z 20. decembra 1996 o vybavení námorných lodí (1), a najmä na jej článok 17,
keďže:
(1)
Na účely smernice 96/98/ES by sa mali uplatňovať aktualizované medzinárodné dohovory a testovacie normy.
(2)
Keďže zmeny a doplnenia k medzinárodným dohovorom a uplatniteľným testovacím normám vstúpili do platnosti 6. apríla 2009, teda v deň, keď bola naposledy zmenená a doplnená smernica 96/98/ES, mali by sa v záujme jasnosti začleniť do uvedenej smernice.
(3)
Medzinárodná námorná organizácia (IMO) a európska organizácia pre normalizáciu prijali normy, vrátane podrobných testovacích noriem, pre množstvo položiek vybavenia, ktoré sú uvedené v prílohe A.2 k smernici 96/98/ES alebo ktoré, i keď nie sú uvedené, sa považujú za relevantné na účely uvedenej smernice. Tieto položky vybavenia by sa preto mali zaradiť do prílohy A.1, prípadne presunúť z prílohy A.2 do prílohy A.1.
(4)
Smernica 96/98/ES by sa preto mala zodpovedajúcim spôsobom zmeniť a doplniť.
(5)
Opatrenia ustanovené v tejto smernici sú v súlade so stanoviskom Výboru pre bezpečnosť na mori a pre zabránenie znečisťovania z lodí (COSS),
PRIJALA TÚTO SMERNICU:
Článok 1
Príloha A k smernici 96/98/ES sa nahrádza znením prílohy k tejto smernici.
Článok 2
V prípade, že vybavenie uvedené ako „nová položka“ v stĺpci 1 prílohy A.1 alebo presunuté z prílohy A.2 do prílohy A.1 bolo vyrobené pred dátumom uvedeným v článku 3 ods. 1 v súlade s postupmi typového schválenia, ktoré sa uplatňovali v rámci členského štátu už pred uvedeným dátumom, môže sa toto vybavenie uviesť na trh a na palubu lode Spoločenstva počas dvoch rokov od uvedeného dátumu.
Článok 3
1. Členské štáty prijmú a uverejnia najneskôr do 10. decembra 2011 zákony, iné právne predpisy a správne opatrenia potrebné na dosiahnutie súladu s touto smernicou. Bezodkladne oznámia Komisii znenie uvedených ustanovení a tabuľku zhody medzi uvedenými ustanoveniami a touto smernicou.
Uvedené ustanovenia uplatňujú od 10. decembra 2011.
Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 4
Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
Článok 5
Táto smernica je určená členským štátom.
V Bruseli 22. októbra 2010

Labels: 7
8
13